OB gaan skenking van Mandela-standbeeld ondersoek‘n Standbeeld van oudpresident Nelson Mandela. Foto: Ter illustrasie/Nardus Engelbrecht/SAPA Volgens adv. Anton Alberts, voorsitter van die VF Plus en partyleier in Gauteng, het sy party die OB tien maande gelede, aan die begin van Mei verlede jaar, gevra om die moontlikheid van tenderbedrog met die skenking te ondersoek. “Die OB is in besonder gevra om ondersoek in te stel of Johannesburg sy eie tenderregulasies verbreek het met die aanstelling van Dali Tambo se maatskappy Koketso Growth om die projek te bestuur.” Alberts het gesê die uitgawe is boonop aangegaan in ŉ tyd waarin die stadsraad geld moes leen om sy diensleweringskostes te dek. “Die spandabelrige vermorsing is verder gevoer deurdat ŉ afvaardiging van die stadsraad onder leiding van die burgemeester, Parks Tau, self na Ramallah gereis het om die bronsbeeld te onthul.” Die OB is daarom ook gevra om te ondersoek of daar wel toestemming was vir die afvaardiging om die reis te onderneem, hoeveel mense deel van die afvaardiging was en hoeveel dit die belastingbetaler gekos het. Alberts het gesê dit is ŉ oorwinning vir skoon regering en vir die Joodse gemeenskap in Israel en Suid-Afrika aangesien die ANC met uitsprake en dié soort optrede oënskynlik duidelik kant kies vir die Palestyne in die komplekse kwessie tussen Israel en Palestina. Hy het gesê dit sou jammer wees indien dit sou blyk dat die ANC op onreëlmatige wyse geld beskikbaar gestel het om sodoende hul solidariteit met die Palestyne te bewys.